UBtalks 2024, panel special dedicat aniversării a 160 de ani de la înființarea Universității din București
În 2024, în contextul aniversării a 160 de ani de la înființarea UB, UBtalks dedică un panel acestui subiect. Fie că ai un proiect care cercetează istoria UB, fie că propui un curs sau o metodă inovativă de predare sau chiar ai identificat soluții pentru o situație din studenție, trimite-ne proiectul tău la UBtalks@unibuc.ro și înscrie-te în competiție.
Pe baza ideii tale, te invităm să susții, în finala competiției,  un discurs cu durata de 10 minute care să capteze atenția și interesul juriului.
Stai fără grijă, dacă vei fi selectat, vei participa la prima etapă a programului, ce constă într-o sesiune online de pregătire, în cadrul căreia cadre didactice ale Universității din București și experți în comunicare te vor consilia în vederea elaborării prezentării finale, te vor ajuta să pui bazele unor noi strategii de a-ți vinde ideile și te vor ajuta să îți perfecționezi tehnicile de vorbire în public. La finalul sesiunii de pregătire, coordonatorii vor decide finaliștii celei de-a XI-a ediții a UBtalks.
Prezentarea trebuie să fie atractivă și comprehensibilă pentru un public din afara domeniului de specializare, bine documentată, originală, relevantă, creativă și solid argumentată. Poate fi însoțită, dacă e cazul, de materiale foto, video sau audio.
Aqua Carpatica, BCR, Kaufland, Untold, Neversea și 5 to go, partenerii UBtalks. Ediția din 2024, premii de peste 15.000 de lei
Aqua Carpatica, BCR, Kaufland, Untold, Neversea și 5 to go s-au alăturat, în calitate de parteneri, în organizarea ediției din 2024 a competiției UBtalks.
Astfel, pentru cea de-a XI-a ediție a concursului, Aqua Carpatica oferă trei premii în valoare totală de aproximativ 3.500 de lei pentru cele mai inovative, clar prezentate și originale proiecte.
De asemenea, BCR va oferi studenților, masteranzilor și doctoranzilor Universității din București trei premii în valoare totală de aproximativ 3.000 de lei, iar Kaufland oferă trei premii în valoare totală de 2.200 de lei pentru cele mai inovative, sustenabile și originale proiecte.
Nu în ultimul rând, Festivalurile UNTOLD și NEVERSEA vor oferi câștigătorilor două premii în valoare totală de peste 5.000 de lei: câte două invitații pentru toate zilele  la festivalurile găzduite de Cluj și Constanța.
Pe lângă experiența cunoașterii unor grupuri de studenți și cunoștințele din cadrul workshop-urilor, poți câștiga și bilete de acces la Școala de Creativitate organizată de Universitatea din București la Cumpătu, Sinaia în luna august a anului 2024.


